Document ID: 32014R1044

REGULAMENTUL DE PUNERE ÎN APLICARE (UE) NR. 1044/2014 AL COMISIEI
din 3 octombrie 2014
de stabilire, pentru anul 2014, a plafoanelor bugetare aplicabile anumitor scheme de sprijin direct prevăzute de Regulamentul (CE) nr. 73/2009 al Consiliului
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 51 alineatul (2) primul paragraf, articolul 69 alineatul (3) primul paragraf, articolul 72b alineatul (2), articolul 123 alineatul (1) primul paragraf, articolul 125b alineatul (2), articolul 131 alineatul (4) primul paragraf și articolul 142 litera (c),
întrucât:
(1)
Ar trebui stabilite, pentru anul 2014, plafoanele bugetare pentru fiecare dintre plățile menționate la articolele 52 și 53 din Regulamentul (CE) nr. 73/2009 pentru statele membre care pun în aplicare, în 2014, schema de plată unică prevăzută la titlul III din regulamentul respectiv.
(2)
Ar trebui stabilite, pentru anul 2014, plafoanele bugetare pentru ajutorul specific menționat în titlul III capitolul 5 din Regulamentul (CE) nr. 73/2009 pentru statele membre care au recurs, în 2014, la opțiunile prevăzute la articolul 69 alineatul (1) sau la articolul 131 alineatul (1) din Regulamentul (CE) nr. 73/2009.
(3)
Ar trebui stabilite, pentru anul 2014, plafoanele bugetare pentru plata redistributivă menționată în titlul III capitolul 5a și în titlul V capitolul 2a din Regulamentul (CE) nr. 73/2009 pentru statele membre care au recurs, în 2014, la opțiunile prevăzute la articolul 72a sau la articolul 125a din Regulamentul (CE) nr. 73/2009.
(4)
În conformitate cu articolul 69 alineatul (4) din Regulamentul (CE) nr. 73/2009, resursele care pot fi folosite, în 2014, pentru oricare dintre măsurile cuplate prevăzute la articolul 68 alineatul (1) litera (a) punctele (i)-(iv) și la articolul 68 alineatul (1) literele (b) și (e) sunt limitate la 6,5 % din plafonul național menționat la articolul 40 din regulamentul respectiv. Din motive de claritate, Comisia ar trebui să publice plafonul care rezultă din cuantumurile notificate de statele membre pentru măsurile respective.
(5)
În temeiul articolului 69 alineatul (6) litera (a) din Regulamentul (CE) nr. 73/2009, cuantumurile calculate în conformitate cu articolul 69 alineatul (7) din regulamentul respectiv au fost precizate în anexa III la Regulamentul (CE) nr. 1120/2009 al Comisiei (2). Din motive de claritate, Comisia ar trebui să publice cuantumurile notificate de statele membre, pe care acestea intenționează să le utilizeze în 2014 în conformitate cu articolul 69 alineatul (6) litera (a) din Regulamentul (CE) nr. 73/2009.
(6)
Din motive de claritate, ar trebui publicate plafoanele bugetare pentru 2014 ale schemei de plată unică, rezultate în urma deducerii plafoanelor stabilite pentru plățile prevăzute la articolele 52, 53, 68 și 72a din Regulamentul (CE) nr. 73/2009 din plafoanele menționate în anexa VIII la respectivul regulament. Cuantumul care trebuie dedus din plafoanele stabilite în anexa respectivă pentru finanțarea ajutorului specific prevăzut la articolul 68 din Regulamentul (CE) nr. 73/2009 este egal cu diferența dintre cuantumul total pentru ajutorul specific notificat de statele membre și cuantumurile notificate pentru finanțarea ajutorului specific în conformitate cu articolul 69 alineatul (6) litera (a) din același regulament. Atunci când un stat membru care aplică schema de plată unică decide să acorde ajutorul menționat la articolul 68 alineatul (1) litera (c) din Regulamentul (CE) nr. 73/2009, cuantumul notificat Comisiei trebuie inclus în plafonul pentru schema de plată unică, deoarece acest ajutor ia forma unei creșteri a valorii unitare și/sau a numărului de drepturi la plată alocate fermierului.
(7)
Ar trebui stabilite, în conformitate cu articolul 123 alineatul (1) din Regulamentul (CE) nr. 73/2009, pachetele financiare anuale pentru statele membre care pun în aplicare, în anul 2014, schema de plată unică pe suprafață prevăzută în titlul V capitolul 2 din regulamentul respectiv.
(8)
Din motive de claritate, ar trebui să se publice valoarea maximă a fondurilor puse la dispoziția statelor membre care aplică schema de plată unică pe suprafață pentru acordarea plăților separate pentru zahăr în 2014, în temeiul articolului 126 din Regulamentul (CE) nr. 73/2009, stabilită pe baza notificărilor acestora.
(9)
Din motive de claritate, ar trebui să se publice valoarea maximă a fondurilor puse la dispoziția statelor membre care aplică schema de plată unică pe suprafață pentru acordarea plăților separate pentru fructe și legume în 2014, în temeiul articolului 127 din Regulamentul (CE) nr. 73/2009, stabilită pe baza notificărilor acestora.
(10)
Din motive de claritate, ar trebui să se publice valoarea maximă a fondurilor puse la dispoziția statelor membre care aplică schema de plată unică pe suprafață pentru acordarea de plăți separate pentru fructe de tip bacă în anul 2014, în temeiul articolului 129 din Regulamentul (CE) nr. 73/2009, stabilită pe baza notificărilor acestora.
(11)
Măsurile prevăzute în prezentul regulament sunt conforme cu avizul Comitetului de gestionare privind plățile directe,
ADOPTĂ PREZENTUL REGULAMENT:
Articolul 1
(1) Plafoanele bugetare pentru 2014 menționate la articolul 51 alineatul (2) din Regulamentul (CE) nr. 73/2009 sunt stabilite în secțiunea I din anexa la prezentul regulament.
(2) Plafoanele bugetare pentru 2014 menționate la articolul 69 alineatul (3) și la articolul 131 alineatul (4) din Regulamentul (CE) nr. 73/2009 sunt stabilite în secțiunea II din anexa la prezentul regulament.
(3) Plafoanele bugetare pentru 2014 pentru ajutoarele prevăzute la articolul 68 alineatul (1) litera (a) punctele (i)-(iv) și la articolul 68 alineatul (1) literele (b) și (e) din Regulamentul (CE) nr. 73/2009 sunt stabilite în secțiunea III din anexa la prezentul regulament.
(4) Cuantumurile pe care le pot utiliza statele membre în conformitate cu articolul 69 alineatul (6) litera (a) din Regulamentul (CE) nr. 73/2009 pentru a acorda ajutorul specific prevăzut la articolul 68 alineatul (1) din același regulament sunt stabilite în secțiunea IV din anexa la prezentul regulament.
(5) Plafoanele bugetare pentru 2014 menționate la articolele 72b și 125b din Regulamentul (CE) nr. 73/2009 sunt stabilite în secțiunea V din anexa la prezentul regulament.
(6) Plafoanele bugetare pentru 2014 pentru schema de plată unică menționată în titlul III din Regulamentul (CE) nr. 73/2009 sunt stabilite în secțiunea VI din anexa la prezentul regulament.
(7) Pachetele financiare anuale pentru 2014 menționate la articolul 123 alineatul (1) din Regulamentul (CE) nr. 73/2009 sunt stabilite în secțiunea VII din anexa la prezentul regulament.
(8) Cuantumurile maxime ale fondurilor puse la dispoziția Republicii Cehe, a Ungariei, a Lituaniei, a Poloniei, a României și a Slovaciei pentru acordarea, în anul 2014, a plății separate pentru zahăr menționate la articolul 126 din Regulamentul (CE) nr. 73/2009 sunt stabilite în secțiunea VIII din anexa la prezentul regulament.
(9) Cuantumurile maxime ale fondurilor puse la dispoziția Republicii Cehe, a Ungariei, a Poloniei și a Slovaciei pentru acordarea, în anul 2014, a plății separate pentru fructe și legume menționate la articolul 127 din Regulamentul (CE) nr. 73/2009 sunt stabilite în secțiunea IX din anexa la prezentul regulament.
(10) Cuantumurile maxime ale fondurilor puse la dispoziția Bulgariei, a Ungariei și a Poloniei pentru acordarea, în 2014, a plății separate pentru fructe de tip bacă menționate la articolul 129 din Regulamentul (CE) nr. 73/2009 sunt stabilite în secțiunea X din anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 octombrie 2014.

Labels: 2
18
6